ai4bharat/Pralekha huggingface dataset:
संरक्षण मंत्रालय
भारतीय नौदल अंदमान समुद्रात '"सिमबेक्स -20 " सराव आयोजित करणार
भारतीय नौदल  अंदमान समुद्रात 23 ते 25 नोव्हेंबर 2020 दरम्यान 27 व्या भारत - सिंगापूर द्विपक्षीय सागरी सराव सिमबेक्स -20 चे आयोजन करत आहे.
भारतीय नौदल आणि सिंगापुर नौदल  यांच्यात 1994 पासून दरवर्षी सिमबेक्स सरावाचे आयोजन केले जाते. परस्पर आंतर-परिचालन क्षमता वाढवणे आणि एकमेकांच्या सर्वोत्तम पद्धती आत्मसात करणे हा यामागचा उद्देश आहे. गेल्या दोन दशकांमध्ये प्रगत नौदल कौशल्य समाविष्ट करण्यासाठी या सरावाची व्याप्ती आणि जटिलता निरंतर वाढली आहे,
2020 च्या सिमबेक्समध्ये राणा विनाशिका आणि चेतक हेलिकॉप्टरसह भारतीय नौदलाची जहाजे आणि स्वदेशी बनावटीच्या कामोर्ता आणि कर्मुक या छोट्या शस्त्रसज्ज जहाजांचा सहभाग असेल. या व्यतिरिक्त, पाणबुडी सिंधुराज आणि पी 8 आय सागरी विमान देखील या सरावात सहभागी होतील.
सिंगापूर नौदलाचे प्रतिनिधित्व ‘फॉर्म्युडेबल’ क्लास फ्रिगेट्स ‘इंटरेपिड’ आणि ‘स्टडफास्ट ’आणि एस 70 बी हेलिकॉप्टर आणि ‘एन्ड्युरन्स क्लास लँडिंग शिप टँक ‘एन्डीएवर ' करणार आहेत.
कोविड 19 महामारीच्या पार्श्वभूमीवर योग्य खबरदारी घेऊन हा सराव आयोजित करण्यात आला आहे. दोन मैत्रीपूर्ण नौदल आणि सागरी शेजार्यांमधील समुद्री क्षेत्रातील परस्पर विश्वास आणि आत्मविश्वास, ताळमेळ आणि सहकार्याची उच्च पातळी हा सराव अधोरेखित करतो. सिमबेक्स -20 मध्ये दोन मित्रदेशांचे नौदल तीन दिवसांच्या सरावादरम्यान विविध प्रात्यक्षिके सादर करतील.
भारत आणि सिंगापूर यांच्यात विशेषत: सागरी क्षेत्रात सागरी सुरक्षा वाढवण्याच्या दृष्टीकोनातून उच्च स्तरीय समन्वय आणि विचारांचे अभिसरण दर्शवणारा सिमबेक्स सराव नियम-आधारित आंतरराष्ट्रीय व्यवस्थेप्रति त्यांची वचनबद्धता अधोरेखित करतो.
Jaydevi PS/S.Kane /P.Kor
आरोग्य आणि कुटुंब कल्याण मंत्रालय
राज्ये/केंद्रशासित प्रदेशातील कोविड 19 प्रतिबंधक लस उपलब्धतेबाबत अद्ययावत माहिती
राज्ये/केंद्रशासित प्रदेशांना कोविड प्रतिबंधक लसीच्या 193.28 कोटींहून अधिक मात्रांचा पुरवठा
राज्ये/केंद्रशासित प्रदेशांकडे अद्याप 19 कोटी 43 लाखांपेक्षा अधिक मात्रा शिल्लक आणि लसीकरणासाठी उपलब्ध
नवी दिल्ली, 30 एप्रिल 2022
देशभरात कोविड -19 प्रतिबंधक लसीकरणाचा वेग आणि व्याप्ती वाढविण्यासाठी केंद्र सरकार वचनबद्ध आहे. देशव्यापी कोविड-19 प्रतिबंधक लसीकरणाला 16 जानेवारी 2021 पासून सुरुवात झाली. कोविड -19 प्रतिबंधक लसीकरणाचा सार्वत्रिकीकरणाचा नवा टप्पा 21 जून 2021 पासून सुरु झाला. राज्ये आणि केंद्रशासित प्रदेशांना लसीकरणाचे उत्तम नियोजन करण्याच्या दृष्टीने लसींची अधिक उपलब्धता, लसींच्या साठ्याविषयी आगाऊ सूचना आणि लसींची पुरवठा साखळी सुनियोजित करणे या माध्यमातून लसीकरण मोहिमेची गती वाढविण्यात आली आहे.
देशव्यापी लसीकरण मोहिमेचा एक भाग म्हणून, भारत सरकार राज्ये आणि केंद्रशासित प्रदेशांना कोविड प्रतिबंधक लसीचा विनामूल्य पुरवठा करत त्यांना सहाय्य करत आहे. कोविड -19 प्रतिबंधक लसीकरण मोहिमेच्या सार्वत्रिकीकरणाच्या नवीन टप्प्यात, केंद्र सरकार देशातील लस उत्पादकांद्वारे उत्पादित 75% लस खरेदी करून या लसीचा राज्ये आणि केंद्रशासित प्रदेशांना  पुरवठा करत आहे.
|
|
VACCINE DOSES
|
|

|
|
SUPPLIED
|
|
1,93,28,90,965
|
|
BALANCE AVAILABLE
|
|
19,43,60,715
आतापर्यंत भारत सरकारने राज्य/केंद्रशासित प्रदेशांना लसीच्या 193.28 कोटींहून अधिक  मात्रांचा  आणि थेट राज्य खरेदी श्रेणीद्वारे पुरवठा केला आहे.
कोविड प्रतिबंधक लसीच्या 19.43 कोटींहून अधिक  मात्रा राज्ये/केंद्रशासित प्रदेशांकडे शिल्लक असून लसीकरणासाठी उपलब्ध आहेत.S.Tupe/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 96
संरक्षण मंत्रालय
संरक्षण मंत्री राजनाथ सिंह यांनी कल्याणकारी योजनांचा अनुशेष भरून काढण्यासाठी सशस्त्र दल ध्वज दिन निधीसाठी 320 कोटी रुपये वितरित करण्याची घोषणा केली
नवी दिल्ली, 14 जानेवारी 2022
संरक्षण मंत्रालयाने दरवर्षी 14 जानेवारी रोजी साजरा केल्या जाणाऱ्या सशस्त्र दल माजी सैनिक दिनानिमित्त माजी सैनिक आणि त्यांच्या कुटुंबीयांच्या कल्याणासाठी तीन नवीन उपक्रम सुरू केले आहेत. ट्विटच्या मालिकेत,संरक्षण मंत्री राजनाथ सिंह यांनी जाहीर केले की माजी सैनिक कल्याण विभागाने  कल्याणकारी योजनांसाठी विशेषत: माजी सैनिकांच्या विधवा /अवलंबून असणाऱ्या मुलांसाठी शिक्षण आणि विवाह अनुदान आदी कल्याणकारी योजनांसाठी प्रलंबित अर्जांचा सर्व अनुशेष भरून काढण्यासाठी सशस्त्र दल ध्वज दिन निधी  ला 320 कोटी रुपये वितरित केले आहेत. याचा फायदा माजी सैनिकांच्या 1,66,000 मुले /विधवांना होईल.
अन्य एका घडामोडीत , पुनर्वसन महासंचालनालयाने एप्रिल-डिसेंबर 2021 या वर्षात सरकारी क्षेत्र/सार्वजनिक उपक्रम /बँका आणि खाजगी क्षेत्रातील अलिकडेच निवृत्त झालेल्या माजी सैनिकांना सुमारे 7,900 नोकरी संबंधित पत्रे जारी केली, याच कालावधीत 22,000 हून अधिक लोकांना पुनर्रोजगार देण्यात आला. कॉर्पोरेट क्षेत्रात माजी सैनिकांना नव्याने रोजगार उपलब्ध करणे आणि स्वयंरोजगार योजनांद्वारे नोकऱ्या उपलब्ध करून देणे हे उद्दिष्ट आहे.
माजी सैनिक कल्याण विभागाने माजी सैनिक आणि त्यांच्यावर अवलंबून असलेल्या कुटुंबियांसाठी  कौटुंबिक निवृत्तीवेतन -संबंधित तक्रारींसह निवृत्तीवेतन समस्येचे जलद निवारण करण्यासाठी समर्पित रक्षा पेन्शन शिकायत निवारण पोर्टल देखील सुरू केले. पोर्टल माजी सैनिक कल्याण विभागाद्वारे तक्रारींवर त्वरित प्रक्रिया सक्षम करेल.
पोर्टलद्वारे, अर्जदारांना त्यांच्या नोंदणीकृत मोबाइल क्रमांक आणि ई-मेलवर एक एसएमएस आणि ई-मेल पाठवला जाईल, ज्यामध्ये तक्रारीच्या नोंदणीची पुष्टी आणि त्याचा पाठपुरावा घेण्याबाबत सूचित केले जाईल. तक्रारींचे निवारण करण्याचा दर्जा सुधारण्याच्या उद्देशाने अर्जदार अभिप्राय देखील नोंदवू शकतात.
N.Chitale/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 132
पंतप्रधान कार्यालय
ह्युस्टन येथे 22 सप्टेंबरला होणाऱ्या भारतीय समुदायाच्या कार्यक्रमात सहभागी होण्याच्या राष्ट्राध्यक्ष डोनाल्ड ट्रम्प यांच्या निर्णयाचे पंतप्रधानांनी केले स्वागत
नवी दिल्ली, 16 सप्टेंबर 2019
अमेरिकेतल्या ह्युस्टन येथे 22 सप्टेंबरला होणाऱ्या भारतीय समुदायाच्या ‘हाऊडी मोदी’ या विशेष कार्यक्रमात अमेरिकेचे राष्ट्राध्यक्ष डोनाल्ड जे ट्रम्प सहभागी होत असल्याच्या वृत्ताबद्दल पंतप्रधान नरेंद्र मोदी यांनी आनंद व्यक्त केला आहे. या कार्यक्रमात अमेरिकेच्या राष्ट्राध्यक्षांचे सहभागी होणे हे भारत आणि अमेरिकेमधील विशेष मैत्रीचे प्रतीक असल्याचे पंतप्रधानांनी म्हटले आहे.
राष्ट्राध्यक्ष ट्रम्प यांचा या कार्यक्रमातील सहभाग विशेष असून भारत-अमेरिकेतील द्विपक्षीय संबंधांच्या ताकदीचे महत्व यातून अधोरेखित होत आहे. तसेच भारतीय समुदायाचे अमेरिकी समाज आणि अर्थव्यवस्थेतल्या योगदानाचे महत्वही दर्शवत असल्याचे पंतप्रधानांनी म्हटले आहे.
तत्पूर्वी, या कार्यक्रमात डोनाल्ड ट्रम्प यांच्या सहभागाला पुष्टी देणारे पत्रक व्हाईट हाऊसने आज प्रसिद्ध केले. “अमेरिकी आणि भारतीय नागरिकांमधील दृढ संबंध मजबूत करण्याची ही मोठी संधी आहे. जगातील सर्वात जुन्या आणि सर्वात मोठ्या अशा दोन लोकशाहींमधील धोरणात्मक भागीदारीचा पुनरुच्चार या निमित्ताने होत असून ऊर्जा आणि व्यापार संबंध अधिक मजबूत करण्याबाबत चर्चा होईल,” असे सांगून पत्रकात कार्यक्रमाचे महत्व अधोरेखित करण्यात आले आहे.
पंतप्रधान नरेंद्र मोदी यांच्यांसाठी ‘टेक्सास इंडिया फोरम’ ने अमेरिकेतल्या टेक्सास प्रांतातील ह्यूस्टन इथल्या एनआरजी स्टेडिअममध्ये ‘हाऊडी मोदी-सामाजिक स्वप्ने, उज्ज्वल भवितव्य’ या कार्यक्रमाचे आयोजन केले आहे. 50 हजारांहून अधिक लोक या कार्यक्रमात सहभागी होण्याची शक्यता आहे.
B.Gokhale/S.Kakade/P.Malandkar
(Visitor Counter : 69
संरक्षण मंत्रालय
नौदल प्रमुख अॅडमिरल आर हरी कुमार यांची व्हिएतनाम भेट
भारतीय नौदल प्रमुख अॅडमिरल आर. हरी कुमार हे व्हिएतनामच्या अधिकृत दौऱ्यावर आहेत. आज, 22 जुलै 2023 रोजी भारतीय नौदलातील कृपाण हे जहाज सेवामुक्तीनंतर व्हिएतनाममधील कॅम रॉन येथे व्हिएतनाम पीपल्स नेव्ही  कडे सुपूर्द केले जाणार असून, भारतीय नौदल प्रमुख या समारंभाचे अध्यक्षस्थान भूषवणार आहेत.
भारतीय नौदलाकडून व्हिएतनाम पीपल्स नेव्हीकडे स्वदेशी बनावटीचे, क्षेपणास्त्र सज्ज जहाज आयएनएस कृपाणचे हस्तांतरण, हे समविचारी भागीदारांना त्यांची क्षमता आणि कार्यकुशलता वाढवण्यासाठी मदत करण्याची भारताची वचनबद्धता अधोरेखित करते. हे हस्तांतरण भारत सरकारच्या ‘ॲक्ट ईस्ट’ तसेच सागर  अर्थात 'प्रदेशातील सर्वांसाठी सुरक्षा आणि विकास‘ या धोरणांशी सुसंगत आहे. मैत्रीपूर्ण संबंध असलेल्या एखाद्या राष्ट्राला भारताकडून संपूर्णपणे सक्रिय असणारी युद्धनौका भेट देण्याची ही पहिलीच वेळ आहे.
19 जून 2023 रोजी व्हिएतनामला पूर्णपणे सक्रिय असलेली क्षेपणास्त्र सज्ज युद्धनौका भेट देण्याच्या संरक्षणमंत्र्यांच्या घोषणेला अनुसरून, स्वदेशी बनावटीचे खुकरी-श्रेणीची ही आयएनएस कृपाण युद्धनौका व्हिएतनाम पीपल्स नेव्हीकडे सुपूर्द केली जात आहे. या हस्तांतरणासाठी आयएनएस कृपाण भारतीय तिरंगा फडकवत 28 जुन 2023 रोजी भारतातून व्हिएतनामकडे रवाना झाली आणि 8 जुलै 2023 रोजी व्हिएतनाममधील कॅम रॉन येथे दाखल झाली.
अॅडमिरल आर. हरी कुमार हे व्हिएतनाम पीपल्स नेव्हीच्या मुख्यालयात, सीआयएनसी व्हाइस ॲडमिरल तन तनहा नेगिम यांच्याशी द्विपक्षीय संवाद साधणार आहेत. तसेच ते व्हिएतनामच्या संरक्षण मंत्र्यांचीही भेट घेणार आहेत.
भारतीय नौदल प्रमुखांचा हा दौरा भारतीय नौदल आणि व्हिएतनाम पीपल्स नेव्ही यांच्यातील उच्चस्तरीय द्विपक्षीय सहकार्याचे महत्व अधोरेखित करणारा असून भारताच्या क्षेत्रातील आसियानच्या मध्यवर्ती भूमिकेप्रति आदर व्यक्त करणारा आहे.
माहिती आणि प्रसारण मंत्रालय
‘कारखानीसांची वारी’ चित्रपटातून भारतातील मध्यमवर्गीय कुटुंबातील गुंतागुंतीचे आयुष्य आणि नातेसंबंधांवर तिरकस भाष्य
पणजी, 23 जानेवारी 2021
“हा चित्रपट शहरातील शेवटच्या संयुक्त कुटुंबांविषयी आहे. या कुटुंबातील विविध सदस्य आणि त्यांचे परस्परांशी असलेले गुंतागुंतीचे नातेसंबंध या कुटुंबाच्या एक एकत्रित प्रवासात उलगडत जातात” अशा शब्दांत दिग्दर्शक मंगेश जोशी यांनी आपल्या ‘कारखानीसांची वारी’ या चित्रपटाचे वर्णन केले. गोव्यात सुरु असलेल्या 51 व्या इफ्फीमध्ये इंडियन पॅनोरमा फिचर फिल्म विभागात त्यांचा हा चित्रपट दाखवला जाणार आहे. या चित्रपटाची माहिती त्यांनी आज झालेल्या पत्रकार परिषदेत दिली. या चित्रपटात भूमिका केलेल्या अभिनेत्री गीतांजली कुळकर्णी यांनी याविषयी सांगितले की, ‘कारखानीसांची वारी’ मध्यमवर्गीय कुटुंबातल्या लोकांचे आयुष्य आणि नातेसंबंधांतील गुंतागुंत तिरकसपणे सांगतो.
पुण्यातल्या कारखानीसांच्या कुटुंबातील सर्वात ज्येष्ठ व्यक्तीचा-आजोबांचा मृत्यू होतो आणि मग त्यांच्या अंतिम इच्छेनुसार त्यांची अपत्ये आणि इतर भावंडे त्यांचे अस्थीविसर्जन करण्यासाठी निघतात. त्यांचा हा विलक्षण प्रवास सुरु होतो, आणि थोड्याच वेळात, एका मुलाची गरोदर असलेली प्रेयसी रॉयल एन्फिल्ड वर यांच्यापाठोपाठ येते आणि त्या मुलाला लग्न करण्यासाठी समजावत असते. हा गोंधळ सुरु असतो, त्याच वेळी दुसरीकडे, घरातील आजोबांच्या पत्नी, आपल्या दिवंगत नवऱ्याच्या संपत्तीचा ताबा घेण्यासाठी पुण्याहून देहू ला मुक्कामाला जातात. आणि तिथे इतकी वर्षे लपवले गेलेले एक ‘स्फोटक’ गुपित त्यांच्यासमोर उघड होते.
विनोदी अंगाने, हलक्याफुलक्या स्वरूपात सांगण्यात आलेली ही कथा प्रेक्षकांना चिमटे घेता घेताच अंतर्मुख करते. केवळ व्यक्ती म्हणूनच नव्हे तर समाज म्हणूनही अनेक गोष्टींचा विचार करण्यास भाग पाडते, असे कुलकर्णी यांनी सांगितले.
चित्रपटाचे दिग्दर्शक मंगेश जोशी स्वतःही पुण्यातले आहेत. “मी पुण्यात जी माणसे पहिली त्यांच्यावरूनच प्रेरणा घेत यातल्या व्यक्तिरेखा बांधल्या आहेत. एका कुटुंबात झालेल्या मृत्यूनंतर आलेल्या वैयक्तिक अनुभवांवरच ही कथा गुंफली असल्याचे त्यांनी सांगितले.
जोशी यांनी 2011 साली आपला पहिला चित्रपट ‘ही’ दिग्दर्शित केला होता. त्यानंतर 2016 साली त्यांनी लिहिलेल्या दिग्दर्शित आणि निर्मित ‘लेथ जोशी’ चित्रपटाने 15 पुरस्कार जिंकले होते.M.Chopade/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 240
रेल्वे मंत्रालय
दिल्लीला आज आणखी 244 टन ऑक्सिजन मिळणार; या पुरवठ्यासह ऑक्सिजन एक्सप्रेस 24 तासांत एकट्या दिल्लीला सुमारे 450 मे.टन एलएमओ वितरीत करतील
नवी दिल्ली, 4 मे 2021
सर्व अडथळे पार करत आणि नवीन उपाय शोधत भारतीय रेल्वे देशभरातील विविध राज्याना लिक्विड मेडिकल ऑक्सिजन  पुरवून दिलासा देण्याचा प्रयत्न करत आहे. आतापर्यंत भारतीय रेल्वेने 103 टँकरमधून देशातील विविध राज्यांमध्ये 1585 एमटी  एलएमओ वितरित केला आहे. 27 ऑक्सिजन एक्सप्रेसनी आपला प्रवास पूर्ण केला आहे आणि आणखी 6 ऑक्सिजन एक्स्प्रेस 33 टँकर्समधून सुमारे 463 मेट्रिक टन एलएमओ घेऊन धावत आहेत.
रेल्वेकडून आज वितरित करण्यात येत असलेल्या एकूण 382 मेट्रिक टन एलएमओ पैकी जवळपास 244 मेट्रिक टन दिल्लीसाठी आहे, जो आज पुरवण्यात येत असलेल्या एकूण एलएमओच्या सुमारे 64% आहे.
तेलंगणाला देखील आज दुसऱ्या ऑक्सिजन एक्सप्रेसने अंगुलहून 60.23 एमटी एलएमओ मिळाले आहे .
आज लखनौला बोकारो येथून ऑक्सिजन एक्सप्रेसमधून 79 टन मिळणार आहे.
आतापर्यंत भारतीय रेल्वेने 1585 मेट्रिक टन पेक्षा अधिक पुरवठा केला असून महाराष्ट्र , उत्तर प्रदेश , मध्य प्रदेश , दिल्ली , हरियाणा  आणि तेलंगणा  यांचा त्यात समावेश आहे.
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 194
अर्थ मंत्रालय
केंद्रीय अर्थमंत्री निर्मला सीतारामन व्हिडीओ कॉन्फरन्सच्या माध्यमातून आंतरराष्ट्रीय नाणेनिधीच्या आंतरराष्ट्रीय पत आणि आर्थिक समितीच्या पूर्ण सत्रात सहभागी
नवी दिल्ली, 16 एप्रिल 2020
केंद्रीय अर्थ आणि कॉर्पोरेट व्यवहार मंत्री निर्मला सीतारामन आज आंतरराष्ट्रीय नाणेनिधीच्या आंतरराष्ट्रीय पत आणि अर्थविषयक समितीच्या पूर्ण सत्रात व्हिडीओ कॉन्फरन्सच्या माध्यमातून सहभागी झाल्या. जागतिक नाणेनिधीच्या सदस्य राष्ट्रांची ही मंत्रिस्तरीय समिती आहे.
या बैठकीत जागतिक नाणेनिधीच्या व्यवस्थापकीय संचालकांनी जागतिक धोरणाबाबत निश्चित केलेला अजेंडा- “असाधारण काळ-असाधारण कृती” यावर प्रामुख्याने चर्चा झाली. यावेळी सर्व सदस्यांनी त्यांच्या त्यांच्या देशात कोविड-19 चा प्रसार रोखण्यासाठी सुरु असलेल्या उपाययोजनांची माहिती दिली, त्याशिवाय जागतिक स्तरावर रोख रकमेची आवश्यकता आणि सदस्यांच्या आर्थिक गरजा लक्षात घेऊन, जागतिक नाणेनिधीने दिलेल्या पैकेजबद्दल देखील आभार व्यक्त केले.
निर्मला सीतारामन यांनी या बैठकीत, भारतात कोविड-19 बाबत सुरु असलेल्या उपयायोजनांची माहिती दिली. या संकटाचा सामना करण्यासाठी देशातील आरोग्य यंत्रणा अधिक बळकट करण्याच्या दृष्टीने केंद्र सरकारने 15,000 कोटी रुपयांचे पैकेज जाहीर केले आहे, त्याशिवाय, या काळात वंचित आणि गरीब, तसेच असुरक्षित कुटुंबाना आर्थिक तसेच इतर मदत देण्यासाठी 1.70 लाख कोटी रुपयांची सामाजिक मदत दिली आहे, असेही त्यांनी सांगितले. रिजर्व्ह बँकेने आर्थिक धोरणात दिलेली शिथिलता, तीन महिन्यांच्या कर्ज हप्त्यांसाठी दिलेली सवलत, अशा उपाययोजना केल्याचे त्यांनी सांगितले. जागतिक समुदायात, एक जबाबदार सदस्य देश म्हणून भारताने अनेक देशांना या संकटकाळात औषधांचा पुरवठा केला आहे, असेही त्यांनी सांगितले. सार्क देशासाठी पंतप्रधान नरेंद्र मोदी यांनी पुढाकार घेऊन आपत्कालीन निधी उभारला असल्याचेही सीतारामन म्हणाल्या.
कोविड-19 च्या संकटात सदस्य देशांना मदत करण्यास जागतिक नाणेनिधी तयार असल्याबद्दल प्रतिक्रिया देतांना सीतारामन यांनी नाणेनिधीच्या भूमिकेचे कौतुक केले. आंतरराष्ट्रीय अर्थव्यवस्था स्थिर ठेवण्यात नाणेनिधीची भूमिका कायमच महत्वाची राहिली आहे, अशी प्रतिक्रिया त्यांनी दिली.
IMFC ची ही बैठक वर्षातून दोनदा होत असते. या बैठकीत जागतिक अर्थव्यवस्थेशी संबंधित समस्या आणि मुद्यांवर उहापोह केला जातो.
U.Ujgare/R.Aghor/D.Rane
(Visitor Counter : 127
राष्ट्रपती कार्यालय
राष्ट्रपतींकडून ईद-उल-फित्रच्या पूर्वसंध्येला शुभेच्छा
नवी दिल्ली, 2 मे 2022
राष्ट्रपती राम नाथ कोविंद यांनी ईद-उल-फित्रच्या पूर्वसंध्येला देशवासियांना शुभेच्छा दिल्या आहेत.
राष्ट्रपतींनी आपल्या संदेशात म्हटले आहे की, “ईद-उल-फित्रच्या निमित्ताने मी सर्व देशवासीयांना, विशेषत: आपल्या मुस्लिम बांधवांचे आणि भगिनींचे अभिनंदन करतो आणि शुभेच्छा देतो.
रमजानच्या पवित्र महिन्यात, भाविक रोजा पाळतात आणि विशेष प्रार्थना करतात. रमजान महिना संपल्यावर ईद-उल-फित्र साजरी केली जाते. या निमित्ताने गरीबांना अन्न-धान्य वाटप करण्याला विशेष महत्त्व दिले जाते. हा सण लोकांना एक सौहार्दपूर्ण , शांततापूर्ण आणि समृद्ध समाज निर्माण करण्यासाठी प्रयत्न करण्याची प्रेरणा देतो.
ईदच्या शुभ मुहूर्तावर, आपण मानवतेच्या सेवेसाठी आणि गरीब आणि गरजूंचे जीवन सुधारण्यासाठी स्वतःला समर्पित करण्याचा संकल्प करूया."
राष्ट्रपतींचा संदेश हिंदीत पाहण्यासाठी येथे क्लिक करा.S.Patil/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 117
पंतप्रधान कार्यालय
पंतप्रधान नरेंद्र मोदी यांनी मेट्रो आणि नवरात्रीची क्षणचित्रे दाखवणारा व्हिडिओ शेअर केला
नवी दिल्ली, 30 सप्टेंबर 2022
पंतप्रधान नरेंद्र मोदी यांनी गुजरात भाजपाने तयार केलेला मेट्रो आणि नवरात्रोत्सवाची वैशिष्ट्ये दाखवणारा आणि गुजरातच्या विकास मॉडेलची झलक दर्शवणारा मनोरंजक लहान व्हिडिओ शेअर केला.
गुजरात भाजपाच्या एका ट्विटचा उल्लेख करत पंतप्रधानांनी ट्विट केले;
"मेट्रो आणि नवरात्री..अहमदाबादसाठी उत्सवाचा आनंद द्विगुणित !"S.Kane/B.Sontakke/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
कार्मिक, सार्वजनिक तक्रार आणि निवृत्ती वेतन मंत्रालय
पंतप्रधान नरेंद्र मोदी यांनी गेल्या आठ वर्षात सुरू केलेल्या प्रशासकीय सुधारणा म्हणजे सर्वसामान्यांसाठी ‘राहणीमान सुलभता’ आणि आकांक्षी तरुणांसाठी ‘समान संधी’ साध्य करण्याच्या उद्देशाने केलेल्या सामाजिक सुधारणा असल्याचे, केंद्रीय मंत्री डॉ जितेंद्र सिंह यांचे प्रतिपादन
नवी दिल्ली, 12 जुलै 2022
पंतप्रधान नरेंद्र मोदी यांनी गेल्या आठ वर्षात सुरू केलेल्या प्रशासकीय सुधारणा म्हणजे सर्वसामान्यांसाठी ‘राहणीमान सुलभता’ आणि आकांक्षी तरुणांसाठी ‘समान संधी’ साध्य करण्याच्या उद्देशाने केलेल्या सामाजिक सुधारणा आहेत, असे पंतप्रधान कार्यालय, कार्मिक, सार्वजनिक तक्रारी, निवृत्तीवेतन, अणुऊर्जा आणि अवकाश राज्यमंत्री डॉ जितेंद्र सिंह यांनी आज इथे म्हटले आहे.
प्रशासकीय सुधारणा आणि सार्वजनिक तक्रार विभाग आणि कर्नाटक सरकारने बंगळुरू इथे प्रशासनावर आधारित दोन दिवसांच्या प्रादेशिक परिषदेचे आयोजन केले होते. या परिषदेच्या समारोपावेळी ते बोलत होते. चौकटी बाहेरचे निर्णय घेण्याची क्षमता, भूतकाळातील काल्पनिक जोखड फेकून देण्याची ताकद, सरकारी अभियानाला धैर्य, इच्छाशक्ती आणि प्रामाणिकपणाच्या जोरावर लोकचळवळीत रुपांतरीत करण्याची क्षमता, हे पंतप्रधान नरेंद्र मोदींच्या प्रशासन प्रारुपाचे वैशिष्ट्य आहे, असे डॉ सिंह म्हणाले. परिषदेच्या, "नागरिक, उद्योजक आणि सरकार यांना सुशासनासाठी जवळ आणणे" या संकल्पनेचा संदर्भ देत, व्यापक सामाजिक परिणाम घडवून आणणाऱ्या सुधारणांची यादीच त्यांनी दिली.
पंतप्रधानांनी दिलेल्या किमान सरकार, कमाल प्रशासन या मंत्राचा अर्थ नागरिकांचा अधिक सहभाग, नवोन्मेष, आधुनिक तंत्रांचा वापर आणि पारदर्शकता होय असे ते म्हणाले. समाजाच्या तळाशी असलेल्या माणसालाही आर्थिकदृष्ट्या सक्षम बनवणे हे सर्व प्रशासकीय प्रारुपांचे अंतिम उद्दीष्ट असल्याचे डॉ सिंह यांनी सांगितले. परस्परांकडील सर्वोत्तम पद्धतीचा स्विकार करत त्या आपापल्या क्षेत्र, प्रदेश आणि राज्यांमध्ये लागू करण्याचा प्रयत्न करण्याची गरज आहे असे ते म्हणाले. ज्या राज्यांमध्ये समान समस्या आहेत त्यांची सरकारने सांगड घातली आहे. जेणेकरून ते समान समस्यांशी संबंधित त्यांचे कौशल्य, अनुभव तसेच यशोगाथा एकमेकांकडून शिकू शकतील असे त्यांनी नमूद केले.
प्रशासकीय सुधारणा आणि सार्वजनिक तक्रार विभागाने, आकांक्षी जिल्ह्यांच्या प्रारुपावर आधारित जिल्हा सुशासन निर्देशांकाची अभिनव संकल्पना मांडली आहे. पुढील टप्प्यात हा निर्देशांक तालुका आणि पंचायत स्तरावर नेला जाईल, असे डॉ जितेंद्र सिंह यांनी यावेळी सांगितले.
N.Chitale/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 148
उपराष्ट्रपती कार्यालय
उर्दू ही जगभरात बोलल्या जाणाऱ्या सर्वात सुंदर भाषांपैकी एक आहे: उपराष्ट्रपती
हैदराबाद आणि डेक्कन ही उर्दूची प्राचीन केंद्रे आहेतः उपराष्ट्रपती
श्री नायडू यांनी राज्य सरकारांना प्रादेशिक भाषांमध्ये अधिक प्रकाशने प्रकाशित करण्याचे आवाहन केले
आपले ग्रामीण लोकसाहित्य आणि स्थानिक कथा लोकप्रिय करण्याची आवश्यकता आहेः उपराष्ट्रपती
उपराष्ट्रपतींना उर्दू आणि तेलगू भाषेतील विविध पुस्तके भेट देण्यात आली.
नवी दिल्ली, 13 जुलै 2021
उपराष्ट्रपती श्री. वेंकैया नायडू यांनी आज उर्दू भाषेच्या समृद्धीचा उल्लेख केला आणि ते म्हणाले, "उर्दू ही जगभरात बोलल्या जाणाऱ्या सर्वात सुंदर भाषांमधील एक आहे." मातृभाषेचे महत्त्व लक्षात घेत त्यांनी लोकांना त्यांच्या मातृभाषेतूनच नेहमी बोलण्याचे आवाहन केले. विशेषतः हैदराबाद आणि संपूर्ण डेक्कन ही उर्दूची प्राचीन केंद्रे असल्याचे त्यांनी नमूद केले.
नायडू यांना ज्येष्ठ पत्रकार श्री.जे.एस. इफ्तेखार लिखित 'उर्दू कवी व लेखक - जेम्स ऑफ डेक्कन' हे पुस्तक देण्यात आले. त्यांना तेलंगण राज्य भाषा व संस्कृती विभाग संचालक श्री ममीदी हरिकृष्ण यांच्याकडून माजी पंतप्रधान पी.व्ही. नरसिंह राव यांच्या जीवनावरील पुस्तके तसेच ‘सत्यकासी भार्गव लिखित‘ मानवोत्तम रामा ’आणि श्री मल्लिकार्जुन लिखित‘ नालागोंडा कथलु’ ही पुस्तके देण्यात आली.
‘जेम्स ऑफ़ डेक्कन’ हा गद्य आणि पद्य संग्रह आहे ज्यात डेक्कन प्रांतातील 51 उल्लेखनीय कवी आणि लेखकांचे जीवन आणि कार्य विशद केले आहे. या पुस्तकात हैदराबादचा संस्थापक मुहम्मद कुली कुतुब शहा यांच्या काळापासून सध्याच्या काळापर्यंत डेक्कनच्या समृद्ध साहित्यिक आणि सांस्कृतिक परंपरा यांची ओळख करून देण्यात आली आहे.
माजी पंतप्रधान दिवंगत श्री पी.व्ही. नरसिंह राव यांच्या जीवनावर पुस्तक आणण्यासाठी तेलंगणा सरकारचे कौतुक, करत उपराष्ट्रपतींनी सर्व राज्य सरकारांना असे आवाहन केले की तरुण पिढीला स्थानिक नायक कळावेत यासाठी स्थानिक व प्रादेशिक भाषांमध्ये अशी प्रकाशने आणावीत.
भगवान श्री रामांचे गुण एक आदर्श पुरूषोत्तम म्हणून दर्शविण्याच्या प्रयत्नांबद्दल नायडू यांनी ‘मानवोत्तम रामा’ च्या लेखकाची प्रशंसा केली. भगवान राम यांची मूल्य आणि गुण कालातीत राहतील असे ते म्हणाले.
‘नल्लागोंडा कथालू’ हे पुस्तक मिळाल्यावर उपराष्ट्रपतींनी भावी पिढ्यांसाठी त्यांचे जतन करण्यासाठी आपल्या ग्रामीण लोककथा आणि स्थानिक कथा लिहिण्याच्या आणि लोकप्रिय करण्याच्या गरजेवर भर दिला. आपल्या दैनंदिन जीवनात अंतर्भूत असलेले बाल साहित्य प्रकाशित करण्यासाठी अशाच प्रकारचे उपक्रम राबवण्याचे त्यांनी आवाहन केले.
उपराष्ट्रपतींनी पुस्तके प्रकाशित करण्याकरिता केलेल्या प्रयत्नांसाठी लेखकांचे कौतुक केले आणि त्यांना शुभेच्छा दिल्या.M.Chopade/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 179
विज्ञान आणि तंत्रज्ञान मंत्रालय
सीएसआयआर-एनआयओत 26 सप्टेंबर रोजी प्रदर्शनाचे आयोजन
सीएसआयआर-राष्ट्रीय समुद्र विज्ञान संस्थेत वैज्ञानिक आणि औद्योगिक संशोधन परिषदेच्या  81व्या स्थापना दिनानिमित्त वैज्ञानिक प्रदर्शनाचे आयोजन करण्यात आले आहे. सकाळी साडेनऊ ते दुपारी तीन वाजेपर्यंत संस्थेच्या कामकाजाची माहिती देणारे प्रदर्शन सर्वांसाठी खुले आहे. सकाळी 11.30 वाजता अकरावी आणि बारावीच्या विद्यार्थ्यांसाठी ‘समुद्र विज्ञानातील करियर संधी’ या विषयावर मार्गदर्शन सत्र आयोजित करण्यात आले आहे. विद्यार्थ्यांना सागरी संशोधनासंबंधीची माहिती चित्रपटांच्या माध्यमातूनही दिली जाणार आहे. तसेच संशोधनविषय प्रदर्शनाचे आयोजन करण्यात आले आहे. जास्तीत जास्त नागरिकांनी या प्रदर्शनाला भेट द्यावी, असे आवाहन राष्ट्रीय समुद्र विज्ञान संस्थेने केले आहे.
पंतप्रधान कार्यालय
ओदिशातील ‘पैका’ क्रांतीकारकाच्या स्मरणार्थ पंतप्रधान मोदी यांच्या हस्ते टपाल तिकीट आणि नाण्याचे अनावरण, आयआयटी भुवनेश्वर परिसराचेही राष्ट्रार्पण
नवी दिल्ली, 24 डिसेंबर 2018
पंतप्रधान नरेंद्र मोदी आज एक दिवसाच्या ओदिशा दौऱ्यावर गेले होते.
आयआयटी भुवनेश्वर परिसरात पंतप्रधानांच्या हस्ते ‘पैका’ या ओदिशी क्रांतीकारकाच्या स्मरणार्थ विशेष टपाल तिकीट आणि नाण्याचे अनावरण करण्यात आले. 1817 साली ‘पैका’ यांनी ब्रिटीश साम्राज्याविरुद्ध सशस्त्र क्रांती केली होती, जी इतिहासात पैका विद्रोह या नावाने ओळखली जाते.
यावेळी भुवनेश्वरच्या उत्कल विद्यापीठात ‘पैका’ यांच्या नावाने एक अध्यासन सुरु करण्याची घोषणाही करण्यात आली.
पंतप्रधानांच्या हस्ते ‘ललितगिरी’ या वास्तुसंग्रहालयाचेही उद्घाटन झाले. ओदिशामधील ललितगिरी हे बौद्ध धर्माचे एक सुप्रसिद्ध सांस्कृतिक स्थान आहे. या जागेला पुरातत्वीय महत्वही असून येथे प्राचीन स्तूप आणि बुद्ध विहार आहे.
यावेळी पंतप्रधानांनी आयआयटी भुवनेश्वरचा नवा परिसर राष्ट्राला अर्पण केला तसेच कामगारांसाठीच्या इसीआयएस रुग्णालयाचे उद्घाटनही त्यांच्या हस्ते झाले. त्याशिवाय जलवाहिनी आणि रस्ते प्रकल्पांची पायाभरणीही पंतप्रधानांच्या हस्ते झाली.
यावेळी बोलतांना पंतप्रधान म्हणाले की, आज उद्घाटन, राष्ट्रार्पण आणि पायाभरणी झालेल्या प्रकल्पांची एकूण किंमत 14 हजार कोटींपेक्षा अधिक आहे. पूर्व भारताचा विकास करण्यासाठी केंद्र सरकार कटिबद्ध असल्याचा पुनरुच्चार त्यांनी केला.
आयआयटी भुवनेश्वरमुळे ओदिशाच्या औद्योगिक विकासाचा मार्ग खुला होईल तसेच तंत्रज्ञानाच्या मदतीने लोकांच्या जीवनमानात सुधारणा होईल अशी आशा त्यांनी व्यक्त केली. राज्यात आरोग्य सुविधा, रस्ते, तेल आणि घरगुती गॅस पाईपलाईन सुरु करण्याचा सरकारचा विचार असल्याचे त्यांनी सांगितले.
B.Gokhale/R.Aghor/P.Malandkar
(Visitor Counter : 81
माहिती आणि प्रसारण मंत्रालय
माहिती आणि प्रसारण मंत्रालयाच्या माध्यम विभागांच्या पहिल्या वार्षिक परिषदेचे आयोजन
नवी दिल्ली,13 फेब्रुवारी 2019
माहिती आणि प्रसारण मंत्रालयांतर्गत येणाऱ्या माध्यम विभागांच्या पहिल्या वार्षिक परिषदेचे आज नवी दिल्लीत विज्ञान भवन येथे आयोजन करण्यात आले होते. केंद्रीय माहिती आणि प्रसारण राज्यमंत्री  कर्नल राज्यवर्धन राठोड या परिषदेच्या अध्यक्षस्थानी होते.
या परिषदेदरम्यान विविध माध्यम विभागांच्या कामगिरीचा आढावा घेण्यात आला. या विभागांच्या दैनंदिन कार्यातील उत्साह वाढवणे हा या परिषदेचा उद्देश होता. संपर्कासाठी आधुनिक तंत्रज्ञानाच्या वापराबाबतही या परिषदेत चर्चा झाली.
उद्घाटनपर सत्रात राज्यवर्धन राठोड यांनी भारतीय माहिती सेवेतील अधिकाऱ्यांच्या कार्याचा गौरव केला. माहिती आणि प्रसारण मंत्रालयाचे महत्व अधोरेखित करताना हे मंत्रालय सरकारच्या सर्वाधिक महत्त्वपूर्ण मंत्रालयांपैकी एक असल्याचे राठोड यांनी यावेळी सांगितले. या अधिकाऱ्यांनी आपले ध्येय निश्चित करून आपल्या कार्यात अधिक सुधारणा करावी, असे राठोड यांनी सांगितले. संपर्क साधण्यासाठी नवीन युगातील आधुनिक तंत्रज्ञानाचा वापर करून त्याच्याशी जुळवून घेणे हे महत्त्वाचे असल्याचे ते म्हणाले. समाजाच्या तळागाळापर्यंत पोहोचणे ही कसोटी आहे, असे सांगून सरकारी योजनांची माहिती पोहोचवताना प्रादेशिक भाषांचा वापर करण्यावरही त्यांनी भर दिला. माहिती प्रसारण सेवेतील प्रशिक्षणार्थींसाठी परदेशी घटकांचा आंतर्भाव करण्याच्या मंत्रालयाने नुकत्याच घेतलेल्या निर्णयाचे त्यांनी कौतुक केले. सेवेचा प्रारंभ करणाऱ्या आणि सेवेत असणाऱ्या अशा दोन्ही पातळ्यांवर सातत्याने प्रशिक्षणात सुधारणा करण्याच्या गरजेवरही राठोड यांनी भर दिला.
अधिकाधिक लोकांपर्यंत पोहोचवण्यासाठी सर्व विभागांनी उत्साहांनी कार्य करण्याची गरज माहिती आणि प्रसारण सचिव अमित खरे यांनी अधोरेखित केली. फलश्रृती साध्य करण्यासाठी कार्य करण्याच्या गरजेवरही त्यांनी भर दिला. सातत्याने बदलत्या तंत्रज्ञानासोबत जुळवून घेण्याचे महत्त्वही त्यांनी अधोरेखित केले.
माहिती आणि प्रसारण मंत्रालयाच्या विविध माध्यम विभागात कार्य करणारे 125 हून अधिक अधिकारी या परिषदेला उपस्थित होते.
N.Sapre/J.Patankar/P.Kor
(Visitor Counter : 68